'n Soentjie vir Derick – en sommer nóg een | Netwerk24
'n Soentjie vir Derick – en sommer nóg een
Deur Nadine Theron 25 Januarie 2018 13:52
Eers het hulle net mekaar se twiets gedeel, toe verander Derick Hougaard sy WhatsApp-profielfoto en vandeesmaand is sy Twitter-profielfoto sommer drie keer verander om die nuwe vrou in sy lewe te wys.
Hougaard en die sangeres Nádine koer al vir maande in die sosiale media maar in 'n nuwe verhouding is daar baie digitale mylpale.
"Life is about moments. Make this one count," het Nádine Donderdag direk aan Hougaard getwiet met 'n soentjie. "Hoekom jy so goed is vir my sal net jy weet. En dankie vir my eerste twiet," het Hougaard grappenderwys geantwoord.
"Ek moes net," het Nádine liefies geantwoord – weer met 'n soentjie.
Derick Hougaard en Nádine straal in sy nuwe Twitter-profielfoto. Foto: Twitter/@derickhougaard
Die nuwe glanspaartjie het in November die gerugte oor hul verhouding bevestig nadat Nádine 'n foto op Instagram geplaas het van hoe sy Hougaard op die voorkop soen. Dit het gevolg op 'n foto wat Hougaard getwiet het van hoe hy op haar skoot lê en die TV-program Musiek Roulette kyk.
Verlede week het Hougaard gesê dat hy "rock bottom" getref het maar dat "een klein meisie" hom van "verwoesting" red.
Nádine het met drie hartjies geantwoord.
In sy jongste Twitter-profielfoto, wat Woensdag verander is, straal Hougaard langs Nádine.
Die liefling van Loftus en sy sangeres-liefling (albei 35) se aanhangers ondersteun hulle voluit. "Met so vrou in jou lewe Derra kan jy berge versit!," het een aanhanger op Twitter geskryf.